Železničná stanica Bistrik

Bistrik je bývalá železničná stanica, ktorá sa nachádza v južnej časti Sarajeva, v miestnej časti Bistrik. Je pozostatkom pôvodnej východnej dráhy a jedná sa o pamiatkovo chránenú budovu. Presnejšie je situovaná na križovatke ulíc Bistrik a Put mladih muslimana. História Stanica bola slávnostne otvorená v roku 1882 po tom, čo sa podarilo rakúsko-uhorskej správe vybudovať úzkorozchodnú trať z dnešnej Slavónie údolím rieky Bosny do metropoly Sarajeva a následne bola železničná sieť rozvíjaná ďalej, do odľahlejších častí Bosny. Medzi ne patril aj východ krajiny, údolie riek Driny a hranice so srbským kráľovstvom. Bistrik bol prvou stanicou na tzv. Bosnianskej východnej dráhe (nemecky Bosnische Ostbahn). Dvojposchodová budova stanice vznikla v duchu vtedajšieho populárneho architektonického štýlu. Na prízemí sa nachádzala čakáreň a na poschodí kancelária výpravcu a pracovné priestory pre zamestnancov železníc. Vedľa stanice sa nachádzal aj menší objekt na vykonávanie údržby a doplnenie vody pre parné lokomotívy. Základy budovy boli vykopané do hĺbky 60 cm, vonkajšie steny na prízemí boli vybudované z kameňa a dosahovali hrúbku 45 cm, vnútorné múry sú hrubé 15 cm. Použitý bol kameň, ktorý bol omietnutý a zafarbený. Dňa 29. júna 1914 bol odtiaľto vypravený vlak s pozostatkami následníka rakúsko-uhorského trónu Františka Ferdinanda d’Este. Nádražie bolo vybudované v najvyššom možnom mieste na Bistriku. Slúžilo až do zrušenia úzkorozchodnej železnice v roku 1978. Ako symbol svojej doby sa na stanici natáčali niektoré filmy, napr. Valter brani Sarajevo alebo Sarajevský atentát. Po skončení prevádzky železnice slúžila stanica na bývanie a tento účel si zachovala dodnes. Nachádza sa tu päť bytov. Pôvodná myšlienka otvoriť tu múzeum úzkorozchodnej dráhy nebola vzhľadom na nedostatok financií v 70. rokoch v socialistickej Juhoslávii realizovaná. Na začiatku 21. storočia bola budova stanice vo veľmi zlom stave. Poničili ju stavebné práce uskutočnené v rozpore so spôsobom ochrany historických pamiatok, rovnako ako nedostatočná údržba a v neposlednom rade aj vojnový konflikt v 90. rokoch 20. storočia. V roku 2020 bolo rozhodnuté o transformácii objektu na múzeum a o jeho obnove. Referencie Iné projekty Commons ponúka multimediálne súbory na tému Železničná stanica Bistrik Zdroj Tento článok je čiastočný alebo úplný preklad článku Bistrik (nádraží) na českej Wikipédii.